聞韋駙馬使君遷拜台州
作者：長孫佐輔
朝代：唐

paragraphs: 溟藩軫帝憂，見說初鳴騶。
德勝禍先戢，情閑思自流。
蠶殷桑柘空，廩實雀鼠稠。
諫虎昔賜駿，安人將問牛。
曾陪後乘光，共逐平津遊。
旌斾擁追賞，歌鐘催獻酬。
音徽一寂寥，貴賤雙沈浮。
北郭乏中崖，東方稱上頭。
躋山望百城，目盡增遐愁。
海逼日月近，天高星漢秋。
無階異漸鴻，有志慙馴鷗。
終期促孤櫂，暫訪天台幽。